[{"text_idx": "#000004", "text": "Mi ac\u0302etis liteton por kato, kiu konsistas el kuseneto kaj pufa c\u0302irkau\u0306barilo. Komence mia amata kato Bii gardeme flaris la liton sed ne kus\u0302is en g\u0302i. Poste mi metis en la lito la elektran tapis\u0302eton, sur kiu li ofte dormas ekde la lasta vintro. Nun finfine li kus\u0302as kaj dormas en la nova lito. Bonan nokton!"}, {"text_idx": "#000005", "text": "Mia amata kato Bii ne amas veturi per au\u0306tomobilo. Sed malofte li devas kunvojag\u0302i kun mi kaj mia edzino per au\u0306to. Tiuokaze li s\u0302ajnas ege stresata. Ho, kompatinda Bii! Li dau\u0306re miau\u0306adas maltrankvile. Li malstabile alkroc\u0302ig\u0302as sur dorsapogilo de remburita benko dum mi stiradas.\nReveninte hejmen li dormetas sen streso sur remburita seg\u0302o en la familia c\u0302ambro."}, {"text_idx": "#000006", "text": "Sekvas vere au\u0306tunaj tagoj kun serenaj c\u0302ieloj. Hodiau\u0306 la maksimuma temperaturo estis 24,1 celsigradoj kaj la minimuma estis 14,0 celsigradoj. La aero estas jam malvarmeta. Post la vekig\u0302o mi vestis min aldone per malpeza trikotaj\u0302o.\nPor mia amata kato Bii la vetero estas tre bona por dormeti. Ronde li sinkas en litkovrilo kaj dormetadas sub milda sunlumo el fenestro."}, {"text_idx": "#000007", "text": "Mia amata kato Bii estas preskau\u0306 13-jarag\u0302a. Do li estas jam maljuna kiel kato. Liaj movig\u0302oj kaj reagoj nun estas malpli rapidaj ol antau\u0306e. Liaj haroj forfalas pli multe.\nTamen li estas sens\u0302ang\u0302e c\u0302arma kaj pli dorlotig\u0302ema ol antau\u0306e. Li agas kvazau\u0306 infano. Mi kaj mia edzino g\u0302ojas kaj g\u0302uas la vivon kun li.\nAntau\u0306 du jaroj li grave malsanig\u0302is. Kvankam li felic\u0302e resanig\u0302is, tiam ni ekpensis pri lia morto. C\u0302iu vivo havas ja sian finon. Sed ni elkore deziras, ke la amata Bii vivu kiel eble plej longe."}, {"text_idx": "#000008", "text": "Mia amata kato Bii, malferminte la pordon, eniris mian c\u0302ambron. (Li estas tute senproblema pri malfermado, kvankam c\u0302iam problema pri fermado.) Eksidande apud mi, kiu sidas antau\u0306 komputilo, li ripete almiau\u0306as al mi. Li s\u0302ajnas peti ion. C\u0302u mang\u0302o? Au\u0306 c\u0302u kareso?\nMi prove etendis mian piedon al li. Li tuj metis sian kapon sur mia piedo kaj ekkus\u0302is j\u0302etante la kvar membrojn. Li preferas dikfingron de miaj piedoj (ol manfingrojn), kiu karesas lian kapon. La kialon mi ne komprenas. Mi demandos lin, kiam mi ellernos katlingvon."}, {"text_idx": "#000009", "text": "Mia amata kato Bii s\u0302atas kus\u0302i kaj dormeti sur la seg\u0302o en la familia c\u0302ambro. La seg\u0302on kutime mi okupas dum mang\u0302oj kaj ripozoj, c\u0302ar mi ne povas sidi kun falditaj genuoj sur tatamo pro doloro ekde la lasta somero.\nOkaze de hodiau\u0306a tagmang\u0302o mi trovis lin kus\u0302anta sur la seg\u0302o. Mi forprenis lin kaj eksidis sur la seg\u0302o. Li rezignis la seg\u0302on kaj ekkus\u0302is antau\u0306 la televidilo.\nPost la mang\u0302o mi aliris apud Bii kaj eksidis kun rektaj genuoj. Li rimarkis min sed ne tuj reagis. Post minutoj li rigardis al la seg\u0302o kaj s\u0302ajne rimarkis, ke la seg\u0302o estas vaka. Li facilmove aliris al la seg\u0302o, eksaltis kaj kus\u0302ig\u0302is sur la seg\u0302o. Kaj li kontente ekdormetis.\nLau\u0306 mia observo kaj rezonado, mia amata kato Bii ne eksciis, ke la seg\u0302o estas vaka, kiam mi eksidis apud li. Li eksciis nur tiam, kiam li vidis propraokule la vakan seg\u0302on. Mi konkludas, ke mia amata kato ne posedas imagpovon au\u0306 rezonpovon, kiu ebligas, ke li supozu la vakan seg\u0302on, trovinte min apud li."}, {"text_idx": "#000010", "text": "Mi jam raportis, ke mia amata kato Bii spektas televidon (c\u0302i tie). Jen estas lia vizag\u0302o, kiam li rigardas ekranon de la televidilo.\nMi tre s\u0302atas lian seriozan mienon, kiun li faras, kiam li trovis ion interesan. Jen li turnas siajn du orelojn antau\u0306en. Tiu mieno rememorigas min, ke li ja posedas la instinkton de c\u0302asisto."}, {"text_idx": "#000011", "text": "Lastatempe mia amata kato Bii lernis spekti televidon. Li interesig\u0302as precipe pri io movig\u0302anta en la ekrano. Tiaokaze li postsekvas la movig\u0302on per sia kapo same movig\u0302anta. Foje li etendas sian manon kaj tus\u0302as la objekton sur la ekrano. Vers\u0302ajne li volas kapti g\u0302in.\nJen li serioze rigardas rostatajn meretrikojn en la televido."}, {"text_idx": "#000013", "text": "Hodiau\u0306 mi vizitis mian patrinon. C\u0302i-foje mi kunprenis mian amatan katon Bii. Mi kunprenis lin nur du-tri fojojn jare al la patrino. Tiaokaze ni pasigas plurajn tagojn c\u0302e s\u0302i.\nPost iom da ripozo en familia c\u0302ambro mia amata kato Bii volis eliri el la c\u0302ambro. Do mi postsekvis lin. Li iris al s\u0302tuparo al la dua etag\u0302o kaj supreniris. Li senhezite eniris en unu el du c\u0302ambroj en la dua etag\u0302o. Tiun c\u0302ambron ni kutime uzas dum nia restado. Kaj en la c\u0302ambro li trovis la murs\u0302rankon, kie li s\u0302atas kus\u0302i sur litaj\u0302oj.\nMi miras, ke li ja bone memoras la c\u0302ambron malgrau\u0306 tio, ke li nur malofte vizitas g\u0302in."}, {"text_idx": "#000015", "text": "Hundo g\u0302oje bojas, c\u0302irkau\u0306kuras ekster dom\u2019.\nKato rondig\u0302ante kus\u0302as en kotac\u2019 ."}, {"text_idx": "#000016", "text": "Jes, japana kato estas tia besto, kiu dum malvarma vintro ronde kus\u0302as en varma loko. Ankau\u0306 mia amata Bii ronde dormas antau\u0306 la halogena hejtilo sub mia skribotablo."}]